شمال مشرقی دہلی کے فسادات

24 فروری 2020 کو شمال مشرقی دہلی میں فسادات اور پرتشدد واقعات کا سلسلہ شروع ہوا جس میں 53 سے زائد افراد اپنی جان سے ہاتھ دھو بیٹھے جن میں زیادہ تر مسلمان تھے۔ جبکہ 200 سے زیادہ زخمی ہوئے ہیں اور بھارتیہ جنتا پارٹی کے ایک راہنما کپل مشرا کے خلاف نفرت انگیز تقاریر اور تشدد پر ابھارنے سے متعلق تین شکایات درج کرائی گئی ہیں۔

پس منظر 
شہریت کے نئے قانون کی منظوری کے خلاف بھارت میں احتجاج کا سلسلہ جاری ہے اور اس کا آغاز اسمبلی کے دونوں ایوانوں میں شہریت کے ترمیمی قانون کی منظوری سے ہوا مظاہرین محض اس قانون ہی نہیں بلکہ وہ قومی شہری رجسٹر اور قومی آبادی رجسٹر کے خلاف بھی احتجاج کر رہے ہیں۔ 22 اور 23 فروری 2020 کی درمیانی رات کو 500 سے 1000 خواتین شمال مشرقی دہلی میں سیلم پور–جعفر آباد روڈ کے علاقے میں دھرنے کے لیے جمع ہوئیں اور مظاہرین نے سیلم پور میٹرو سٹیشن میں آمد و رفت کے راستے بند کر دیے۔ بقول مظاہرین، ان کا مظاہرہ بھارت بندھ کی حمایت میں اور بھیم آرمی کے کہنے پر ہوا تھا۔ اس کا آغاز 23 فروری کو ہونا تھا۔ پولیس اور نیم فوجی دستے یہاں متعین کر دیے گئے۔

کپِل مشرا کی دھمکیاں 

23 فروری 2020ء کو بھارتیہ جنتا پارٹی کے مقامی رہنما اور سابق ایم ایل اے کپل مشرا نے شہریت کے ترمیمی قانون کے مخالفین کو دھمکیاں دیں۔ اس کی تقریر کے دوران میں شمال مشرقی دہلی کی پولیس کا سپرنٹنڈنٹ وید پرکاش سوریا بھی موجود تھا۔ مشرا نے پولیس کو بھی دھمکی دی کہ اگر مظاہرین تین دن کے اندر اندر یہاں سے نہیں گئے تو اس کے اپنے دستے سڑکوں پر نکل آئیں گے۔

کپِل مشرا کے خلاف تشدد پر اکسانے کی تین شکایتیں (دو پولیس میں اور ایک بھارتی عدالت عظمی میں) درج ہوئی ہیں۔ عام آدمی پارٹی کے کارپوریٹر ریشما ندیم نے پہلی جبکہ حسیب الحسن نے دوسری شکایت درج کرائی۔ ان شکایتوں میں بتایا گیا کہ کپل مشرا نے نفرت انگیز اور تشدد پر اکسانے والی تقریریں کی ہیں۔ تاہم 25 فروری تک مشرا کے خلاف کوئی کارروائی نہیں ہوئی۔ بھیم آرمی کے سربراہ چندرشیکھر آزاد راون، سابق چیف انفارمیشن کمشنر وجاہت حبیب اللہ اور سید بہادر عباس نقوی نے بھارت کی عدالتِ عظمیٰ میں درخواست پیش کی کہ وہ پولیس کو 23 فروری کی رات کو ہونے والے پرتشدد ہنگاموں کا مقدمہ درج کرنے کا حکم دے۔ اس درخواست میں مشرا پر ان ہنگاموں کی منصوبہ بندی اور ترغیب دینے کا بھی الزام لگایا گیا ہے۔ ان تمام شکایتوں کے باوجود 25 فروری تک مشرا کو نہ تو گرفتار کیا گیا اور نہ ہی اس کے خلاف پولیس نے کوئی کارروائی کی۔

فسادات کا خط زمانی

24 فروری 
24 فروری کو جعفر آباد اور موج پور میں ہنگامے ہوئے جس میں ایک ہیڈ کانسٹیبل رتن لال کو گولی مار کر ہلاک کیا گیا اور مظاہرین میں سے بھی ایک فرد کی جان گئی۔سی اے اے کے حامی مظاہرین اور مخالفین نے ایک دوسرے پر پتھراؤ بھی کیا اور ہاتھا پائی بھی کی۔ ہنگاموں کے دوران میں گھروں، گاڑیوں اور دکانوں کو بھی نقصان پہنچایا گیا۔ پولیس کی نفری نے چاند باغ کے علاقے میں مظاہرین کو قابو کرنے کے لیے آنسو گیس اور لاٹھی چارج بھی کیا۔
سیلم پور، جعفر آباد، موج پور، کردم پوری، بابر پور، گوکل پور اور شیو پوری سے بھی پرتشدد کارروائیوں کی اطلاعات ہیں۔ تمام متاثرہ علاقوں میں دفعہ 144 نافذ کر دی گئی ہے مگر فسادی اس کے بعد بھی پرتشدد کارروائیوں میں ملوث پائے گئے۔

حکومتی ردِ عمل 
وزارتِ داخلہ نے ان مظاہرین کو امریکی صدر ڈونلڈ ٹرمپ کے دورے سے منسلک کیا۔ وزارت نے ان پر قابو پانے کے لیے فوج بلانے سے بھی انکار کیا اور کہا کہ مرکزی افواج اور پولیس کی خاصی تعداد موجود ہے۔ پولیس اور نیم فوجی دستوں کے 6٫000 سے زیادہ جوان علاقے میں تعینات ہیں۔

25 فروری 
25 فروری کو اشوک نگر میں ایک مسجد کو نقصان پہنچایا گیا اور مسجد کے ایک مینار پر ہنومان کا علم لگا دیا گیا۔ ہجوم نے آگ لگی ہوئی مسجد کے گرد جمع ہو کر ‘جے شری رام‘ اور ‘ہندوؤں کا ہندوستان‘ کے نعرے بھی لگائے۔ مسجد کے قریب والی دکانیں لوٹ لی گئیں۔ مقامی افراد کے مطابق فسادی مقامی نہیں بلکہ باہر سے آئے تھے۔
زخمیوں میں 70 سے زیادہ افراد کو گولی لگی۔ شمال مشرقی دہلی کے علاقے بھجن پور، چاند باغ اور کراوال نگر میں لٹھ بردار اور سریوں سے لیس افراد گھوم رہے تھے۔

صحافیوں پر حملے 
فسادات کے دوران میں صحافیوں پر ہجوم کی طرف سے کئی حملے کیے گئے۔ جے کے 24x7 نیوز کے ایک صحافی کو 25 فروری کو گولی مار دی گئی جو اس وقت موج پور علاقے میں کام کر رہا تھا۔ این ڈی ٹی وی کے دو صحافیوں اور کیمرا مین پر بھی ہجوم نے حملہ کیا کہ وہ علاقے کی مسجد کو نذرِ آتش کرنے کا منظر ریکارڈ کر رہے تھے۔ ایک اور صحافی کو مختلف چوٹیں پہنچیں۔ اس ٹیم کے ساتھ موجود ایک خاتون صحافی نے مداخلت کی اور بتایا کہ یہ سب ہندو صحافی ہیں تو ان کی جان بچی۔

25 فروری کو دی ٹائمز آف انڈیا کے تصویری صحافی پر شیو سینا کے کارندوں نے اس وقت ہلہ بولا جب وہ ایک جلتی ہوئی عمارت کی تصویر بنا رہا تھا۔ ہجوم نے اس کے ماتھے پر تلک لگانے کی کوشش کی اور بتایا کہ اس طرح اس کا کام آسان ہو جائے گا کہ مظاہرین کو علم ہوگا کہ وہ ہندو ہے۔ جلتی ہوئی عمارت کی تصاویر کھینچنے کے مقصد پر بھی انہوں نے سوالات اٹھائے اور کہا کہ وہ اس کی پتلون اتار کر دیکھیں گے کہ اس کا ختنہ ہوا ہے یا نہیں (ہندو مت میں ختنہ نہیں کیا جاتا)۔ اس صحافی سے بعد میں اور بھی کئی مظاہرین نے اپنا مذہب ثابت کرنے کا مطالبہ کیا۔

بہت سے صحافیوں نے اپنے تجربات کو سماجی رابطے کی سائٹ ٹوئیٹر پر پیش کیا۔ ٹائمز ناؤ کے ایک صحافی نے ٹوئیٹ کی کہ اس پر سی اے اے اور دائیں بازو کے حامیوں نے حملہ کیا تھا۔ اس نے بتایا کہ وہ مظاہرین کی منت سماجت کر کے وہاں سے نکلی کیونکہ ان کے پاس لاٹھیاں اور پتھر تھے۔

حوالہ جات 

2020ء میں ایشیا میں قتل
2020ء میں بھارت میں جرائم
2020ء میں فسادات
2020ء میں قتل عام
بھارت میں 2020ء
بھارت میں عبادت گاہوں پر حملے
بھارت میں فسادات اور شہری انتشار
بھارت میں قتل عام
بھارت میں مذہبی تشدد
بھارت میں مسلمانوں کے خلاف تشدد
بھارتیہ جنتا پارٹی
تاریخ دہلی
دہلی میں جرائم
راشٹریہ سویم سیوک سنگھ
شہریت ترمیمی قانون
مذہبی فسادات
مسلمانوں پر مظالم
ہندوؤں کا تشدد
خودکار ویکائی
اسلام میں 2020ء
دہلی میں 2020ء کی دہائی
بھارت میں انسانی حقوق
ہندوﺅں پر مظالم
بھارت میں 2020ء میں قتل
Short description is different from Wikidata